ประกาศคณะกรรมการกองทุนบำเหน็จบำนาญข้าราชการ เรื่อง หลักเกณฑ์และวิธีการส่งเงินสะสมเข้ากองทุนเกินกว่าอัตราที่กำหนดในกฎกระทรวงออกตามความในมาตรา 39 วรรค 1 แห่งพระราชบัญญัติกองทุนบำเหน็จบำนาญข้าราชการ พ.ศ. 2539
ประกาศคณะกรรมการกองทุนบำเหน็จบำนาญข้าราชการ
ประกาศคณะกรรมการกองทุนบำเหน็จบำนาญข้าราชการ
เรื่อง
หลักเกณฑ์และวิธีการส่งเงินสะสมเข้ากองทุนเกินกว่าอัตราที่กำหนดในกฎกระทรวง
ออกตามความในมาตรา ๓๙ วรรค
๑ แห่งพระราชบัญญัติกองทุนบำเหน็จบำนาญข้าราชการ
พ.ศ. ๒๕๓๙[๑]
 

อาศัยอำนาจตามความในมาตรา
๒๖ (๑) แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ และมาตรา ๓๙
วรรคสอง แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
ซึ่งแก้ไขเพิ่มเติมโดยพระราชบัญญัติกองทุนบำเหน็จบำนาญข้าราชการ (ฉบับที่ ๕) พ.ศ.
๒๕๕๐ จึงออกประกาศไว้ดังนี้

ข้อ ๑ ในประกาศนี้
เงินสะสมส่วนเพิ่ม หมายความว่า
เงินสะสมที่สมาชิกประสงค์จะส่งเข้ากองทุนเกินกว่าอัตราที่กำหนดในกฎกระทรวงออกตามความในมาตรา
๓๙ วรรค ๑ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙

ข้อ ๒ สมาชิกที่มีความประสงค์จะส่งเงินสะสมส่วนเพิ่ม
ให้แจ้งความประสงค์เป็นอัตราร้อยละของเงินเดือนที่เป็นจำนวนเต็มแบบไม่มีทศนิยมตามแบบที่เลขาธิการกำหนดต่อส่วนราชการเจ้าสังกัดและให้ส่วนราชการเจ้าสังกัดหักเงินเดือนที่สมาชิกผู้นั้นได้รับตามอัตราที่สมาชิกแจ้งและส่งเข้ากองทุนในวันที่มีการจ่ายเงินเดือนตั้งแต่เดือนถัดไป

ข้อ ๓ สมาชิกที่มีความประสงค์จะเปลี่ยนแปลงหรือยกเลิกอัตราเงินสะสมส่วนเพิ่ม
ให้แจ้งความประสงค์ได้ปีละ ๑ ครั้ง
ตามแบบที่เลขาธิการกำหนดต่อส่วนราชการเจ้าสังกัดในเดือนธันวาคมของทุกปี
และให้ส่วนราชการเจ้าสังกัดดำเนินการตามความประสงค์ของสมาชิกผู้นั้นตั้งแต่เดือนมกราคมปีถัดไป
กรณีที่สมาชิกมีเหตุจำเป็นจะเปลี่ยนแปลงหรือยกเลิกอัตราเงินสะสมส่วนเพิ่มแตกต่างไปจากกรณีในวรรคแรก
ให้เป็นดุลยพินิจของส่วนราชการต้นสังกัดที่จะดำเนินการ

ข้อ ๔ การนำส่งเงินสะสมส่วนเพิ่มของส่วนราชการ
ให้ดำเนินการพร้อมการส่งเงินสะสมตามอัตราที่กำหนดในกฎกระทรวงออกตามความในมาตรา ๓๙
วรรค ๑ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙
โดยนำส่งตามกระบวนการและขั้นตอนเดียวกับการส่งเงินสะสมและเงินสมทบตามอัตราที่กำหนดในกฎกระทรวงออกตามความในมาตรา
๓๙ วรรค ๑ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙

ข้อ ๕ สมาชิกจะมีสิทธิได้รับเงินสะสมส่วนเพิ่มพร้อมผลประโยชน์ตอบแทนเงินดังกล่าวเมื่อสมาชิกภาพของสมาชิกสิ้นสุดลง


ประกาศ ณ วันที่ ๒๖
กุมภาพันธ์ พ.ศ. ๒๕๕๑
ศุภรัตน์ ควัฒน์กุล
ปลัดกระทรวงการคลัง
ประธานกรรมการกองทุนบำเหน็จบำนาญข้าราชการ














ปริยานุช/ผู้จัดทำ
๒๐ ตุลาคม ๒๕๕๒

นันท์นภัสร์/ตรวจ
๒๐ ตุลาคม ๒๕๕๒

โชติกานต์/ปรับปรุง
๒ พฤษภาคม ๒๕๕๙










[๑] ราชกิจจานุเบกษา
เล่ม ๑๒๖/ตอนพิเศษ ๑๕๐ ง/หน้า ๔๒/๑๒ ตุลาคม ๒๕๕๒